
A kiterjesztett valóság lehetőségei a turizmusban, egy niche termék a realitás/virtualitás határán

A kiterjesztett valóság és a turizmus szó viszonylag ritkán szerepelnek egymás mellett egy mondatban, annak ellenére, hogy meglepően sok kapcsolódási pontot fedezhetünk fel közöttük.
A kitejresztett valóság, vagy más néven augmentált valóság technológia már egy ideje látványos kiegészítője számtalan turisztikai attrakciónak. Olyan turisztikai látványosságoknál, amelyeknek fizikai maradványai elveszőben vannak, például egy vár megmaradt romos falai, a kiterjesztett valóság technolóia segítségével egy digitális képernyőn keresztül láthatjuk, hogy az eredeti formában hogyan is nézhetett ki. Nem csak az attrakciók, de a turizmus értékesítési csatornái is használhatják a technológiát. Például ha egy múzeum plakátokon hirdeti legújabb kiállítását, okostelefonra vagy tabletra telepíthető kiterjesztett valóság applikációk segítségével az érdeklődőknek csak a plakát elé kell tartani a telefont és már vásárolhatnak is a kiállításra belépőjegyeket.
A kérdés az, hogy milyen további lehetőségek rejlenek ebben a technológiában? Csak kiegészítő eleme lehet a turizmusnak, vagy önálló turisztikai termékként is megállja a helyét?
A technológia dinamikus fejlődése lehetőséget adott arra, hogy a virtualitás kinője a kiegészítő szerepet, a niche turisztikai termékek piaca pedig képes felvenni az ilyen termékeket a kínálatába.
2012-ben megjelent a piacon Google leányvállalatának, a Niantic Labs-nek az Ingress nevű terméke, amely egy olyan kiterjesztett valóság technológiával működő játék, melynek használatához nem elég a telefonos alkalmazást megnyitni, valós térben és időben kell mozogni a feladatok megoldásához. Az alkalmazás letöltőinek száma azóta elérte a hétmilliót, felhasználói kilométerek ezreit utaztak a játékért. A kutatásom középpontjában az Ingress, és annak felhasználói állnak. A játékon keresztül prezentálható a kiterjesztett valóság technológia turisztikai alkalmazásának lehetőségei, a felhasználók jellemzői. A vizsgálat során kutatott kérdéskör a kiterjesztett valóság technológia önálló attrakcióként való elfogadásának a lehetősége, valamint ennek turizmus szakmában történő kihasználhatósága.



